Gemeenskap veg om Mosselbaai-vyeboom te redŉ Groot sandbedding met ŉ keerwal is ook rondom die boom gebou. (Facebook/Mosselbaai Munisipaliteit/Facebook) Die ikoniese wildevyboom in Mosselbaai is besig om stelselmatig te herstel nadat ŉ onbekende verdagte dit probeer vergiftig het. Elize Nel, direkteur van gemeenskapsdienste by die Mosselbaai-munisipaliteit, het in ŉ plasing op die munisipaliteit se Facebook-blad geskryf het dat iemand onlangs gate in die boom se stam geboor het en diesel daarin gegooi het in ŉ poging om dit te laat vrek. Dié bekende boom is in Kerkstraat en inwoners het dié onlangse skade opgemerk toe die boom se takke begin vrek het. Dieselfde boom is in Augustusmaand ook geweldig beskadig toe ŉ ander verdagte van die boom se takke probeer verwyder het. Volgens Cornelle Carstens, kommunikasiebeampte by die Mosselbaai-munisipaliteit, is ŉ byl en saag deur munisipale wetstoepassers op die toneel gevind, waarna ŉ saak by die Suid-Afrikaanse Polisiediens gemaak is. Die motief vir die boom se beskadiging is volgens Carstens egter steeds onbekend. Kundiges by die Mosselbaai-munisipaliteit se parke-afdeling behartig tans die boom se rehabilitasie. Kundiges by die Mosselbaai-munisipaliteit se parke-afdeling behartig tans die boom se rehabilitasie. (Facebook/Mosselbaai Munisipaliteit/Facebook) Carstens verduidelik dat die boom as deel van dié proses vir die volgende maand sowat 1 500 liter water weekliks sal kry en daarna bolangs selektief gesnoei sal word. ŉ Groot sandbedding met ŉ keerwal is ook rondom die boom gebou danksy ŉ skenking deur ŉ plaaslike konstruksiemaatskappy. “Die water asook spesifieke voeding word tans toegedien om die boom se wortels ŉ hupstoot te gee. Kundiges in die parke-afdeling is hoopvol dat die boom sal herstel,” sê Carstens. Dié boom word as ŉ erfenisbate beskou en is nagenoeg 60 jaar oud, aldus raadslid Lodewyk Coetzee. Coetzee het ook aangedui dat die boom destyds met die dorp se ontwikkeling belangrik genoeg geag is dat hulle Kerkstraat se verlenging om die boom gebou het. Kerkstraat het volgens Coetzee voorheen reguit boontoe geloop, maar swenk tans regs verby die ikoniese wildevy. ŉ Ander vyeboom in dié dorp het ook onlangs onder vandale deurgeloop. Mosselbaaise brandweerdienste is verlede week na die Milkwood Primary skool ontbied toe ŉ vyeboom op die skool se perseel aan die brand gesteek is. Volgens Carstens kan dié voorval nie met die Kerkstraat-vyeboom verbind word nie.